Fælles holdning (EF) nr. 47/2000

fastlagt af Rådet den 10. oktober 2000

med henblik på vedtagelse af Europa-Parlamentets og Rådets direktiv 2000/.../EF om ændring af Rådets direktiv 70/220/EØF om foranstaltninger mod luftforurening forårsaget af emissioner fra motorkøretøjer

(2000/C 329/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af emissioner fra motorkøretøjer(4) er et af særdirektiverne under den typegodkendelsesprocedure, som er fastlagt ved Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil(5).

(2) Direktiv 70/220/EØF fastlægger specifikationerne for prøvning af emissioner fra motorkøretøjer, der er omfattet af direktivet. Disse specifikationer bør tilpasses på baggrund af de seneste erfaringer og den hurtige teknologiske udvikling inden for egendiagnosesystemer.

(3) Egendiagnosesystemer til køretøjer med motor med styret tænding, som helt eller delvis kører på autogas (LPG) eller naturgas, er knap så langt fremme i udviklingen og kan derfor ikke påbydes for sådanne køretøjstyper før 2003.

(4) Direktiv 70/220/EØF bør ændres i overensstemmelse hermed -

UDSTEDT FØLGENDE DIREKTIV:

Artikel 1

Punkt 8.1 i bilag I til direktiv 70/220/EØF affattes således:

"8.1. Køretøjer med motor med styret tænding

8.1.1. Benzinmotorer

Fra 1. januar 2000 for nye køretøjstypers vedkommende og fra 1. januar 2001 for alle køretøjstypers vedkommende skal køretøjer i klasse M1, undtagen køretøjer med en tilladt totalmasse på over 2500 kg, og køretøjer i klasse N1, gruppe I, udstyres med et egendiagnosesystem til emissionsbegrænsning, jf. bilag XI.

Fra 1. januar 2001 for nye køretøjstypers vedkommende og fra 1. januar 2002 for alle køretøjstypers vedkommende skal køretøjer i klasse N1, gruppe II og III, og køretøjer i klasse M1 med en tilladt totalmasse på over 2500 kg udstyres med et egendiagnosesystem til emissionsbegrænsning, jf. bilag XI.

8.1.2. Autogas (LPG)- og naturgasdrevne køretøjer

Fra 1. januar 2003 for nye køretøjstypers vedkommende og fra 1. januar 2004 for alle køretøjstypers vedkommende skal køretøjer i klasse M1, undtagen køretøjer med en tilladt totalmasse på over 2500 kg, og køretøjer i klasse N1, gruppe I, som drives helt eller delvis med enten autogas (LPG) eller naturgas, udstyres med et egendiagnosesystem til emissionsbegrænsning, jf. bilag XI.

Fra 1. januar 2006 for nye køretøjstypers vedkommende og fra 1. januar 2007 for alle køretøjstypers vedkommende skal køretøjer i klasse N1, gruppe II og III, og køretøjer i klasse M1 med en tilladt totalmasse på over 2500 kg, som drives helt eller delvis med enten autogas (LPG) eller naturgas, udstyres med et egendiagnosesystem til emissionsbegrænsning, jf. bilag XI."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ...(6). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C ...

(2) EFT C ...

(3) Europa-Parlamentets udtalelse af 17.5.2000 (endnu ikke offentliggjort i EFT), Rådets fælles holdning af 10.10.2000 og Europa-Parlamentets afgørelse af ... (endnu ikke offentliggjort i EFT).

(4) EFT L 76 af 6.4.1970, s. 1. Direktivet er senest ændret ved Kommissionens direktiv 1999/102/EF (EFT L 334 af 28.12.1999, s. 43).

(5) EFT L 42 af 23.2.1970, s. 1. Direktivet er senest ændret ved Europa-Parlamentets og Rådets direktiv 98/91/EF (EFT L 11 af 16.1.1999, s. 25).

(6) 12 måneder efter direktivets ikrafttrædelse.

RÅDETS BEGRUNDELSE

I. INDLEDNING

1. Kommissionen fremsatte den 14. februar 2000 et forslag med hjemmel i traktatens artikel 95 om foranstaltninger mod luftforurening forårsaget af emissioner fra motorkøretøjer(1).

2. Europa-Parlamentet afgav udtalelse under førstebehandlingen den 17. maj 2000 og godkendte Kommissionens forslag(2).

3. Det Økonomiske og Sociale Udvalg afgav udtalelse den 24. maj 2000(3).

4. Rådet fastlagde den 10. oktober 2000 sin fælles holdning i overensstemmelse med traktatens artikel 251.

II. FORMÅL

5. Formålet med forslaget er at ændre direktiv 70/220/EØF(4), så der fastsættes datoer for, hvornår egendiagnosesystemer bliver obligatoriske for personbiler og lette erhvervskøretøjer med motorer med styret tænding, der anvender alternative brændstoffer som flydende gas (LPG) eller naturgas.

III. ANALYSE AF DEN FÆLLES HOLDNING

6. Rådet har gennemgået Kommissionens forslag og ændret det lidt, således at de eksisterende modeller i klasse M1 <=2500 kg og køretøjer i klasse N1, gruppe I, skal have installeret et egendiagnosesystem fra den 1. januar 2004.

Efter Rådets opfattelse vil installering af et egendiagnosesystem til kontinuerligt at kontrollere, at emissionerne fra et kørende køretøj er i overensstemmelse med de standarder, der var fastlagt på fremstillingstidspunktet, gøre det muligt hurtigt at konstatere eventuelle fejl i dets forureningsbekæmpende komponenter. Den hurtigere indførelse af egendiagnosesystemet (1. januar 2004 i stedet for 1. januar 2006) vil derfor bidrage til at mindske de forurenende emissioner.

Endvidere er den fælles holdning i overensstemmelse med det tidspunkt, fra hvilket de eksisterende modeller i klasse M1 <= 2500 kg med motor med kompressionstænding ligeledes skal have installeret et egendiagnosesystem (1. januar 2004)(5).

(1) EFT C ...

(2) EFT C ...

(3) EFT C ...

(4) EFT L 76 af 6.4.1970, s. 1.

(5) EFT L 334 af 28.12.1999, s. 43.